P.V. Pistorius - Wikipedia
P.V. Pistorius (*16 Desember 1907, Rustenburg – † 24 Oktober 1972, Pretoria) was 'n professor in Grieks aan die Universiteit van Pretoria, predikant van die NG Kerk en skrywer van verskeie boeke oor die oudheid, met sy fokus veral op die Griekse klassieke wêreld.
Onder die skuilnaam, P. de Villiers skryf hy ook ’n aantal populêre romans.
1.3 Politieke betrokkenheid
1.4 Persoonlike lewe
Philippus Villiers Pistorius is op 16 Desember 1907 in die distrik Rustenburg gebore as die seun van Carl Wilhelm Frederick Theodore Pistorius (1871–1939) en Martha Josina van der Westhuizen (1877–1945). Sy skoolopleiding ontvang hy op Rustenburg.
Hy studeer verder aan die Universiteit van Suid-Afrika, waar hy die B.A.- en B.A. Honneurs-grade verwerf. Daarna sit hy sy studies voort aan die Universiteit van Stellenbosch, waar hy die M.A.-graad en in 1931 die B.D.-graad behaal. Aan die Universiteit van Pretoria behaal hy in 1937 die D.Litt.-graad met ’n proefskrif oor Plotinus: ’n Studie in neoplatonisme (wat later in verwerkte vorm in Engels verskyn as Plotinus and neoplatonism: an introductory study). Aan die Universiteit van Leiden in Nederland behaal hy in 1939 die D.Litt. et Phil.-graad met ’n proefskrif oor Indices Antinoopolitani.
Tussen 1932 en 1936 staan hy in die bediening in die NG gemeente Roodepoort en van 1936 tot 1938 is hy leraar van Cottesloe-gemeente.
In 1940 word hy aangestel as senior lektor in Grieks aan die Universiteit van Pretoria en in 1947 word hy professor en hoof van die Departement Grieks, ’n pos wat hy tot met sy dood beklee.
Politieke betrokkenheid[wysig | wysig bron]
Vir baie jare neem hy ook aktief deel aan politieke aangeleenthede en hy is lid van die hoofbestuur van die Progressiewe Party. As politikus is hy ’n uitgesproke teenstander van die apartheidsbeleid en in 1957 in sy boek Die trek is verby (in Engels No further trek) argumenteer hy reeds dat die integrasie van rasse in Suid-Afrika verby die punt is waar dit afgeweer kan word.
Hy het vier keer getrou. Sy oudste seun, Carl Wilhelm Frederick Theodore, is op 29 Desember 1935 gebore en op 2 Desember 1975 oorlede.
P.V. Pistorius is op 24 Oktober 1972 in Pretoria oorlede.
Sy boeke sluit in verskeie vertellings oor die Griekse klassieke wêreld, insluitende Alexander die Grote, Droomhelde uit Hellas (waarin mites soos onder andere Poseidon en Athena, Demeter en Persephone, Orpheus en Eurydike en die avonture van Perseus verhaal word) en Die Odyssee van Homeros. Waar Asgard blink bevat verhale uit die Germaanse mitologie en stel die leser bekend aan gode soos Odin, Loki, Honer en Thor. “Thor verloor sy hamer” is voorheen gepubliseer as deel van Waar Asgard blink. Frey en Gerda is ’n Noorse mite. ’n Boek met ’n politieke strekking is No further trek (in Afrikaans Die trek is verby), waarin rasseverhoudinge in Suid-Afrika die tema is en die onafwendbaarheid van integrasie van rasse in Suid-Afrika op rasionele wyse aangetoon word. Hy skryf ook talle artikels en kortverhale wat in tydskrifte verskyn.
Onder die skuilnaam P. de Villiers skryf hy etlike romans en novelles soos Nag op die duine, Geen groter liefde, In nuwe aarde en Bloeisels in die herfs. Die masker val is ’n vervolg op Nag op die duine.
Werke wat uit sy pen verskyn, sluit in:
1937 Plotinus: ’n Studie in neoplatonisme
1943 Die Misteries van Kybele-Attis en die Christelike sakramente
1944 Alexander die Grote
1947 Die evangelie van Johannes: opnuut vertaal en van aantekeninge voorsien
1950 Droomhelde uit Hellas
1952 Die Odyssee van Homeros
Plotinus and neoplatonism: an introductory study
1953 Waar Asgard blink
1957 No further trek
Die trek is verby
1961 Thought, God, and the common man
1998 Thor verloor sy hamer
2001 Frey en Gerda: ’n Noorse mite
1940 Die predikantsvrou van Mynfontein
1942 Nag op die duine
Stemme van gister
1943 ’n Man het twee seuns
1944 Gevestigde belange
Die masker val
1945 Wolke oor die maan
1947 Groter liefde as dit...
1948 Die geval van die tonnel
Waar die pad doodloop
1949 In nuwe aarde
1955 Bloeisels in die herfs
1959 Bande van die verlede
1961 Die koue vlam
1962 Geen groter liefde
↑ Geni-webwerf: http://www.geni.com/people/Phillipus-Villiers-Pistorius/6000000017272437065
↑ Nasionale Afrikaanse Letterkundige Museum en Navorsingsentrum (NALN) Bloemfontein. Pistorius, prof. dr. Philippus Villiers – Biografie.
↑ Anoniem. Prof. Pistorius skielik dood. Die Transvaler, 26 Oktober 1972
↑ Worldcat: http://www.worldcat.org/search?q=au%3APistorius%2C+Philippus+Villiers.&qt=hot_author
Ontsluit van "https://af.wikipedia.org/w/index.php?title=P.V._Pistorius&oldid=1983918"
Geboortes in 1907
Die bladsy is laas op 5 Mei 2019 om 23:13 bygewerk.